C 15/150
DA
Den Europæiske Unions Tidende
12.1.2022
Torsdag den 20. maj 2021
38. understreger behovet for en fuldstændig digitalisering af procedurerne vedrørende arbejdskraftmobilitet og udstationering af arbejdstagere med henblik på at forbedre tilvejebringelsen og udvekslingen af information mellem de nationale myndigheder og for at give mulighed for en effektiv håndhævelse, herunder via etablering af et enkelt kontaktpunkt, der fungerer som helpdesk for arbejdstagere og kommende arbejdsgivere for så vidt angår de gældende EU-regler, og der både digitalt og fysisk er baseret hos Den Europæiske Arbejdsmarkedsmyndighed; opfordrer indtrængende medlemsstaterne til at sætte alt ind på at digitalisere offentlige tjenester, navnlig socialsikringsinstitutioner, med henblik på at fremme mobilitetsprocedurerne for europæiske arbejdstagere og til samtidig at sikre, at rettigheder kan overføres, og at forpligtelserne i tilknytning til fri bevægelighed overholdes; fremhæver behovet for at skabe bedre statistiske værktøjer til måling af manglende overensstemmelse mellem udbudte og efterspurgte færdigheder på de europæiske arbejdsmarkeder og til vurdering af behovene på arbejdsmarkederne og forskellene mellem dem; understreger vigtigheden af Eures og henleder især opmærksomheden på koblingen af Euresaktiviteter til arbejdsmarkedets behov med henblik på at opfylde prioriterede sektorspecifikke og færdighedsmæssige behov og støtte arbejdssøgende i deres søgen efter ny beskæftigelse; 39. opfordrer Kommissionen til, inden for en rimelig tidshorisont, at evaluere Den Europæiske Arbejdsmarkedsmyn­ digheds mandat, efter at myndigheden har været i fuld drift i mindst to år; opfordrer indtrængende Kommissionen til at involvere interessenter med en indgående viden om forskellige arbejdsmarkedsmodeller i arbejdet med og evalueringen af Den Europæiske Arbejdsmarkedsmyndighed; 40. opfordrer Kommissionen til at foreslå en lovgivningsmæssig ramme med henblik på at regulere vilkårene ved telearbejde i hele EU og til at sikre anstændige arbejds- og ansættelsesvilkår; 41. opfordrer Kommissionen, medlemsstaterne og de lokale myndigheder til at samarbejde med arbejdsmarkedets parter og Den Europæiske Arbejdsmarkedsmyndighed om at formulere sektorspecifikke strategier for ikke blot at fremme og lette arbejdstagernes frivillige mobilitet men også for at udforme og gennemføre nødvendige støttestrukturer til opkvalificering og omskoling af arbejdstagere, at gennemføre de relevante offentlige politikker samt at skabe jobmuligheder af høj kvalitet, som matcher arbejdstagernes kvalifikationer; fremhæver merværdien af den gensidige anerkendelse af forenelighed med hensyn til færdigheder og kvalifikationer, der understøttes af nuværende mekanismer for anerkendelse såsom den europæiske portal for jobmobilitet, Eures, onlineplatformen Europass og klassifikationssystemet ESCO; 42. er bekymret over, at arbejdstageres og arbejdsgiveres adgang til information om arbejdskraftens og tjenesteydelsernes mobilitet stadig er en udfordring; bemærker, at information om ansættelsesforhold og kollektive overenskomster, som stilles til rådighed på enkelte officielle nationale hjemmesider, meget ofte er af begrænset karakter og kun er tilgængelig på nogle få sprog; opfordrer derfor Kommissionen til at forbedre adgangen til information ved at udarbejde en fælles skabelon til brug på officielle nationale hjemmesider; 43. opfordrer indtrængende medlemsstaterne til at sikre tilstrækkelig koordinering af de sociale sikringsordninger, herunder gennem den igangværende revision af forordning (EF) nr.
883/2004, og ved at styrke rettigheders overførbarhed, idet der lægges særligt vægt på overførbarheden af sociale ydelser til personer med handicap; understreger, at digitaliseringen udgør en hidtil uset mulighed for at gøre det nemmere for mikrovirksomheder og små og mellemstore virksomheder at drive virksomhed på tværs af grænserne, samtidig med at den sikrer fuld overholdelse af reglerne om fair mobilitet; understreger betydningen af forudgående underretning og anvendelse af A1-attester, før arbejdstagerens grænseoverskridende opgave påbegyndes; 44. understreger, at håndhævelsen af EU's regler om arbejdskraftens mobilitet skal sikre princippet om ligebehandling, princippet om ikke-forskelsbehandling og beskyttelsen af arbejdstagere og mindske unødvendige administrative byrder; 45. opfordrer Kommissionen til at undersøge huller i beskyttelsen og overveje behovet for en revision af direktiv 2008/104/EF om vikararbejde for at sikre anstændige arbejds- og ansættelsesvilkår for vikarer; 46. understreger, at arbejdstagere med handicap fortsat må leve med mange hindringer, der gør det vanskeligt eller umuligt for dem fuldt ud at drage fordel af den frie bevægelighed for tjenesteydelser; opfordrer medlemsstaterne til straks at gennemføre direktiv (EU) 2019/882 (den europæiske retsakt om tilgængelighed) for effektivt at fjerne hindringer for arbejdstagere med handicap og til at sikre, at der er adgang til tilgængelige tjenesteydelser, samt at de betingelser, der gælder for levering af tjenesteydelser, er hensigtsmæssige; fremhæver, at det er af altafgørende betydning at opnå et fuldt tilgængeligt indre marked, der sikrer lige behandling og økonomisk og social integration af arbejdstagere med handicap; 47.
pålægger sin formand at sende denne beslutning til Rådet og Kommissionen.